Вулих Наталия Васильевна

Вулих Наталия Васильевна (1915—2012) — филологияса доктор, Иван Куратовлысь гижӧдъяс туялысь. Нывдырся овыс — Морева.
Олан туй.
Наталия Вулих чужӧма 1915-ӧд вося сора тӧлысь 7-ӧд лунӧ Вильнюсын (Литва). Батьыс – Василий Иванович Морев – вӧлӧма нималана бурдӧдысьӧн, Военно-медицинскӧй академияын профессорӧн (Ленинград); мамыс — Лидия Ивановна — босьтӧма филология да биология нырвизьяс серти тӧдӧмлунъяс; велӧдӧма Лесотехническӧй академияын немеч кыв. 
Наталия велӧдчыны босьтчӧма Ленинградын Анна Шуллен школаын, кӧні велӧдісны немеч кывйӧн. 1938-ӧд воын помалӧма Ленинградса канму педагогика университетлӧн филология факультетысь классическӧй пилология юкӧн. Аспирантураын велӧдчӧма важ римса литература туялысь, профессор И. И. Тронский веськӧдлӧм улын. Аспирантура бӧрын недыр уджалыштӧма шӧр школаын, а сэсся велӧдӧма Ленинградса канму университетлӧн классическӧй филология кафедраын 30 сайӧ во.
1946-ӧд воын дорйӧма филологияса кандидат ним вылӧ диссертация, кодлӧн темаыс йитчӧма Гай Валерий Катулла поэзиякӧд. Гижысь вӧлі медтӧдчанаӧн Цицерон да Цезар кадся важъя Римын. 1976-ӧд воын дорйӧма филологияса доктор ним вылӧ диссертация. Тема — «Мировоззрение и художественный стиль Овидия». 
1979-ӧд воын, кор сылӧн кулӧма верӧсыс, физика-математика наукаясса доктор, профессор Борис Захарович Вулих, Наталия Васильевна локтӧма Сыктывкарӧ. Уджалӧма Сыктывкарса канму университетлӧн роч литература кафедраын, велӧдӧма античнӧй литература да мифология, литература история куръяс. 1981-ӧд воын вуджӧма Уква карӧ, кытчӧ корӧма Укваса канму техническӧй университетысь ректор Г. В. Рассохин, коді бура тӧдӧма Б. З. Вулих верӧсыслысь туялӧмъяссӧ; уджалӧма Укваса канму техническӧй университетлӧн суйӧр кывъяс кафедраын.
Кулӧма 2012-ӧд вося сора тӧлысь 14-ӧд лунӧ Уква карын, гуалӧма Петыркарын. 
Туялан удж.
Наталия Вулих тёнджыкасаӧ тӧдса кыдзи античнӧй литератураысь специалист, римса поэт Публий Овидий Назонлысь гижӧдъяс туялысь. Сійӧ бура тӧдӧма латин, важ грек, немеч да италия кывъяс. 
Та кындзи, Н.В. Вулих туявлӧма роч поэтъясӧс да гижысьясӧс.
Н. В. Вулих велӧдӧма 1960-ӧд вояс шӧрын лыддьӧма роч литература историяысь вося курсъяс Диджон университетын (Франция) да Германияын. Туялысь йӧзӧдӧма 200 сайӧ удж. 
Вӧлӧма 1972-ӧд воын Констанца карын (Румыния) конгресс вылын, мый котыртӧма «Овидианум» котыр; 1960—1980—ӧд воясын йӧзӧдчӧма Парижын, Бухарестын, Берлинын; 1990-ӧд воясын лыддьӧма докладъяс Майнцын, Гейдельбергын да Тюбингенын университетъясын.
Вулих вӧлӧма «Овидиана» Войтыркостса туялан котырын вице-президентӧн.
Укваса институтын уджалігӧн тӧждысьӧма вылыс техническӧй тӧдӧмлунъяс босьтысьяслысь гуманитарнӧй нырвизь сӧвмӧдӧм йылысь, водзӧ туясьӧма да ветлӧдлӧма конференцияяс вылӧ (Москва, Ленинград, Орел). Туялӧма античнӧй литература, А. А. Блоклысь, И. С. Тургеневлысь, Н. В. Гогольлысь да коми литературалы подув пуктысь И. А. Куратовлысь нижӧдъяссӧ. Та кадӧ жӧ помалӧма Овидий йылысь удж (1996), код йылылсь гижлӧма 1960—1970-ӧд воясын на. «Овидий» уджсӧ авторыс сиӧма аслас велӧдысьяслы – рочьяслы (И. М. Тройскийлы, И. И. Толстойлы, А. Ф. Лосевлы, Я. М. Боровскийлы) да суйӧрсайсалы: В. Пешлилы (Германияса наукаяс академия), М. фон Альбрехтлы (Гейдельберг университет), С. Д’Элиалы (Неаполь университет), К. Куманецомлы (Варшава университет), П. Гримальлы (Францияса наукаяс академия), Р. Вульпелы да А. Конлуракилы (Румынияса нааукаяс академия).